Κανονισμός (ΕΚ) αριθ. 2266/2000 της Επιτροπής

της 12ης Οκτωβρίου 2000

για τροποποίηση του κανονισμού (ΕΟΚ) αριθ. 3600/92 σχετικά με τον καθορισμό των λεπτομερών κανόνων εφαρμογής του πρώτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου σχετικά με τη διάθεση στην αγορά φυτοπροστατευτικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(1), όπως τροποποιήθηκε τελευταία από την οδηγία 2000/50/ΕΚ της Επιτροπής(2), και ιδίως το άρθρο 8 παράγραφος 2,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 3600/92 της Επιτροπής, της 11ης Δεκεμβρίου 1992, σχετικά με τον καθορισμό των λεπτομερών κανόνων εφαρμογής του πρώτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου σχετικά με τη διάθεση στην αγορά φυτοπροστατευτικών προϊόντων(3), όπως τροποποιήθηκε τελευταία από τον κανονισμό (ΕΚ) αριθ. 1972/1999 της Επιτροπής(4) για την εκ νέου αξιολόγηση ενός πρώτου καταλόγου προτεραιότητας ενενήντα δραστικών ουσιών οι οποίες υπάρχουν ήδη στην αγορά δύο χρόνια μετά την κοινοποίηση της οδηγίας 91/414/ΕΟΚ, των οποίων η εκ νέου αξιολόγηση θεωρήθηκε ως θέμα προτεραιότητας. Η αξιολόγηση αυτή οργανώθηκε από την Επιτροπή στο πλαίσιο συντονισμένου προγράμματος που θεσπίστηκε από τον κανονισμό, βάσει του οποίου τα κράτη μέλη αναλαμβάνουν ειδικά καθήκοντα που συμβάλλουν στην επιστημονική και τεχνική αξιολόγηση και αποτελούν τη βάση των κανονιστικών αποφάσεων οι οποίες λαμβάνονται σε κοινοτικό επίπεδο.

(2) Ο κανονισμός (ΕΚ) αριθ. 451/2000 της Επιτροπής, της 28ης Φεβρουαρίου 2000, για τον καθορισμό των λεπτομερειών εφαρμογής της δεύτερης και τρίτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου(5), καθορίζει τις λεπτομέρειες εφαρμογής της δεύτερης και τρίτης φάσης του προγράμματος εργασίας.

(3) Η πείρα κατέδειξε ότι μπορεί να ληφθεί απόφαση σχετικά με την ενδεχόμενη καταχώρηση μιας δραστικής ουσίας στο παράρτημα Ι της οδηγίας μόνο εάν ο κοινοποιών αποδείξει ότι για ένα περιορισμένο εύρος χρήσεων που υποστηρίζονται και για ένα ή περισσότερα σκευάσματα πληρούνται οι απαιτήσεις της οδηγίας σε σχέση με τα κριτήρια που αναφέρονται στο άρθρο 5 της οδηγίας αυτής. Συνεπώς, όλες οι πληροφορίες για κάθε σημείο του παραρτήματος ΙΙ και του παραρτήματος ΙΙΙ της οδηγίας πρέπει να υποβληθούν για τις υποστηριζόμενες χρήσεις.

(4) Μέχρι σήμερα, οι πληροφορίες που υποβλήθηκαν για τις περισσότερες δραστικές ουσίες οι οποίες εξετάστηκαν ήταν ελλιπείς. Ως εκ τούτου, προκειμένου να μπορέσει η Επιτροπή να περατώσει το πρόγραμμα εργασίας για τις 90 αυτές δραστικές ουσίες το συντομότερο δυνατόν, θα πρέπει να οριστεί προθεσμία εντός της οποίας οι κοινοποιούντες πρέπει να συμπληρώσουν τους φακέλους τους όσον αφορά τις απαιτήσεις δεδομένων που καθορίστηκαν λεπτομερώς μεταξύ του Ιουλίου 1993 και του Οκτωβρίου 1996.

(5) Για την επιτάχυνση της διαδικασίας αξιολόγησης και λήψης απόφασης, πρέπει να ληφθεί απόφαση σχετικά με την ενδεχόμενη καταχώρηση στο παράρτημα Ι βάσει των στοιχείων που υποβλήθηκαν, χωρίς να προβλεφθεί περαιτέρω αναβολή των αποφάσεων. Συνεπώς, με την επιφύλαξη του άρθρου 7 της οδηγίας, η υποβολή νέων μελετών μπορεί να γίνει αποδεκτή μόνον εάν το κράτος μέλος εισηγητής, κατόπιν συμφωνίας της Επιτροπής, ζητήσει από τους κοινοποιούντες να υποβάλουν συμπληρωματικά στοιχεία τα οποία είναι αναγκαία για την αποσαφήνιση του φακέλου.

(6) Τα μέρα που προβλέπονται στον παρόντα κανονισμό είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3600/92 τροποποιείται ως εξής:

1. Στο άρθρο 6 παράγραφος 2 σημείο β) προστίθεται το ακόλουθο κείμενο στο τέλος:

"ο κοινοποιών πρέπει να αποδείξει ότι βάσει των πληροφοριών που υποβλήθηκαν για ένα ή περισσότερα σκευάσματα που αντιστοιχούν σε περιορισμένο εύρος αντιπροσωπευτικών χρήσεων, πληρούνται οι απαιτήσεις της οδηγίας όσον αφορά τα κριτήρια τα οποία αναφέρονται στο άρθρο 5·".

2. Στο άρθρο 7 παράγραφος 4 το ακόλουθο κείμενο προστίθεται στο τέλος της πρώτης περίπτωσης:

"η προθεσμία αυτή λήγει στις 25 Μαΐου 2002, εκτός εάν μια μικρότερη προθεσμία έχει οριστεί από την Επιτροπή για μια συγκεκριμένη δραστική ουσία, με εξαίρεση τα αποτελέσματα των μακροπρόθεσμων μελετών που θεωρούνται αναγκαίες από το κράτος μέλος εισηγητή και από την Επιτροπή κατά την εξέταση του φακέλου και που δεν αναμένεται να ολοκληρωθούν πλήρως πριν από τη λήξη της καθορισμένης προθεσμίας, υπό τον όρο ότι οι πληροφορίες που υποβλήθηκαν αποδεικνύουν ότι οι εν λόγω μελέτες έχουν ανατεθεί και τα αποτελέσματά τους θα υποβληθούν το αργότερο στις 25 Μαΐου 2003. Σε εξαιρετικές περιπτώσεις, όταν δεν καταστεί δυνατόν για το κράτος μέλος εισηγητή και την Επιτροπή να εντοπίσουν τις εν λόγω μελέτες μέχρι την 25η Μαΐου 2001, μπορεί να οριστεί εναλλακτική ημερομηνία για την περάτωση των εν λόγω μελετών, υπό τον όρο ότι ο κοινοποιών θα διαβιβάσει στο κράτος μέλος εισηγητή αποδεικτικά στοιχεία ότι οι εν λόγω μελέτες ανατέθηκαν εντός τριών μηνών από την αίτηση εκτέλεσης των μελετών καθώς και πρωτόκολλο και έκθεση προόδου της μελέτης μέχρι την 25η Μαΐου 2002".

3. Στο άρθρο 7 παράγραφος 4 προστίθεται το ακόλουθο κείμενο:"Με την επιφύλαξη του άρθρου 7 της οδηγίας, η υποβολή νέων μελετών δεν είναι αποδεκτή. Το κράτος μέλος εισηγητής δύναται να ζητήσει από τους κοινοποιούντες, κατόπιν συμφωνίας της Επιτροπής, να υποβάλουν συμπληρωματικά στοιχεία τα οποία είναι αναγκαία για την αποσαφήνιση του φακέλου.

Το κράτος μέλος εισηγητής ενημερώνει αμέσως την Επιτροπή για τις δραστικές ουσίες για τις οποίες τα αποτελέσματα ή οι πληροφορίες που αναφέρονται στην πρώτη περίπτωση δεν έχουν υποβληθεί εντός της καθορισμένης προθεσμίας. Η Επιτροπή αποφασίζει, όπως προβλέπεται στο άρθρο 8 παράγραφος 2 τελευταίο εδάφιο της οδηγίας, να μην καταχωρήσει στο παράρτημα Ι της οδηγίας τις εν λόγω δραστικές ουσίες, αναφέροντας τους λόγους. Τα κράτη μέλη αποσύρουν τις εγκρίσεις των φυτοπροστατευτικών προϊόντων που περιέχουν τις εν λόγω δραστικές ουσίες, μέχρι τις 25 Ιουλίου 2003".

4. Το άρθρο 8 παράγραφος 1 στοιχείο γ) αντικαθίσταται από τα ακόλουθα:

"κοινοποιεί στην Επιτροπή το συντομότερο δυνατόν, και εντός έξι μηνών κατ' ανώτατο όριο μετά τη λήψη των απαιτούμενων πληροφοριών, την αξιολόγησή του όσον αφορά τον φάκελο, ως προσθήκη στην έκθεση αξιολόγησης που έχει ήδη υποβληθεί στην Επιτροπή. Η έκθεση υποβάλλεται με τη μορφή που συνιστάται από την Επιτροπή στο πλαίσιο της μόνιμης φυτοϋγειονομικής επιτροπής και περιλαμβάνει μια από τις ακόλουθες συστάσεις:

- είτε την καταχώρηση της δραστικής ουσίας στο παράρτημα Ι της οδηγίας, αναφέροντας τους όρους της καταχώρησης,

- είτε τη μη καταχώρηση της δραστικής ουσίας στο παράρτημα Ι της οδηγίας αναφέροντας τους λόγους της μη καταχώρησης."

5. Το άρθρο 8 παράγραφος 3 αντικαθίσταται από τα ακόλουθα:"Μετά την παραλαβή της περίληψης της έκθεσης που αναφέρεται στην παράγραφο 1, η Επιτροπή παραπέμπει την έκθεση στην επιτροπή για εξέταση.

Πριν από την παραπομπή του φακέλου και της έκθεσης στην επιτροπή, η Επιτροπή κοινοποιεί την έκθεση του εισηγητή στα κράτη μέλη για ενημέρωση και μπορεί να διοργανώσει διαβούλευση εμπειρογνωμόνων από ένα ή περισσότερα κράτη μέλη. Η Επιτροπή μπορεί να συμβουλευθεί ορισμένους ή όλους όσους κοινοποιούν δραστικές ουσίες σχετικά με την έκθεση ή τμήματα της έκθεσης που αφορούν την σχετική δραστική ουσία. Το κράτος μέλος εισηγητής παρέχει την αναγκαία τεχνική και επιστημονική βοήθεια κατά τη διάρκεια των διαβουλεύσεων αυτών.

Με την επιφύλαξη του άρθρου 7 της οδηγίας η υποβολή νέων μελετών δεν είναι αποδεκτή. Το κράτος μέλος εισηγητής δύναται να ζητήσει από τους κοινοποιούντες, μετά από διαβούλευση με την Επιτροπή, να υποβάλουν συμπληρωματικά στοιχεία τα οποία είναι αναγκαία για την αποσαφήνιση του φακέλου.

Μετά την εξέταση που αναφέρεται στο άρθρο 7 παράγραφος 3, η Επιτροπή, με την επιφύλαξη οποιασδήποτε άλλης πρότασης που μπορεί να υποβάλει με σκοπό την τροποποίηση του παραρτήματος της οδηγίας 79/117/ΕΟΚ, παρουσιάζει στην επιτροπή:

α) σχέδιο οδηγίας για να καταχωρηθεί η δραστική ουσία στο παράρτημα Ι της οδηγίας ορίζοντας ενδεχομένως τους όρους για την καταχώρηση αυτή, συμπεριλαμβανομένης της προθεσμίας, ή

β) σχέδιο απόφασης προς τα κράτη μέλη για την απόσυρση των εγκρίσεων φυτοπροστατευτικών προϊόντων που περιέχουν τη δραστική ουσία, κατ' εφαρμογή του άρθρου 8 παράγραφος 2 τέταρτο εδάφιο της οδηγίας, βάσει της οποίας η εν λόγω δραστική ουσία δεν καταχωρείται στο παράρτημα Ι της οδηγίας, αναφέροντας τους λόγους της μη καταχώρησης."

6. Το άρθρο 8 παράγραφος 4 διαγράφεται.

Άρθρο 2

Ο παρών κανονισμός αρχίζει να ισχύει την 1η Νοεμβρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Οκτωβρίου 2000.

Για την Επιτροπή

David Byrne

Μέλος της Επιτροπής

(1) ΕΕ L 230 της 19.8.1991, σ. 1.

(2) ΕΕ L 198 της 4.8.2000, σ. 39.

(3) ΕΕ L 366 της 15.12.1992, σ. 10.

(4) ΕΕ L 244 της 16.9.1999, σ. 41.

(5) ΕΕ L 55 της 29.2.2000, σ. 25.